**TORMOD JOHANNESEN HOMO**

Tormod ble født i Gosen på Lifjellet 18. desember 1904 og døde i Nordli 15. oktober 1972. Foreldrene til Tormod var Nilsine Olsdatter Bjørnes, født 1866, død 1926, og Johannes Aleksandersen Homo. Nilsine kom fra gården Bjørneshaugen i Overhalla, mens Johannes ble født i 1874 på en plass under gården Homo i Grong. De giftet seg i 1894.

Før sitt ekteskap med Johannes Homo hadde Nilsine to barn:

* Ellen Ovidie Bjørnes, født 21.10.1886
* Magda Olesdatter Bjørnes, født 11.08.1890

Nilsine og Johannes hadde 9 barn:

* Kari Johannesdatter Homo, født 28.02.1895
* Aksel Johannesen Homo, født 18.11.1897
* Jorid Johannesdatter Homo, født 02.03.1899
* Einar Johannesen Homo, født 18.02.1900
* Harald Johannesen Homo, født 09.11.1901
* Karen Johannesdatter, født 18.12.1903
* Tormod Johannesen Homo, født 18.12.1904
* Olav Johannesen Homo, født 04.09.1906
* Eiliv Johannesen Homo, født 14.09.1907

5 av barneflokken havnet i Nordli og vokste antagelig opp på forskjellige plasser. 4 av dem ble gift med «Nordlitausi», mens alle 5 bosatte seg i Nordli:

* Harald gift 15.10.1927 med Karen Lovise Skutbakk, født 10.04.1903
* Karen gift med Johan Ness, født 08.02.1897
* Tormod gift 15.10.1927 med Elen Kveliaunet, født 02.12 1895
* Olav gift 16.02.1935 med Petronella Aronsen, født 29.03.1907
* Eiliv gift i 1935 med Klara Aagård, født 29.01.1914

Tormod giftet seg altså 15. oktober 1927 med Elen Kveliaunet, født 02.12.1896, død 25.04.1973. Foreldrene til Elen var Elvine Sakariasen fra Værøy i Lofoten og Ola Johnsen Kveliaunet.

Elen og Tormod hadde ingen barn. I 1943 flyttet Helga – Harald og Lovises datter – til Tormod og Elen, i utgangspunktet som en «prøveadopsjon». Hun ble der som deres datter, uten å være formelt adoptert.

Tormod gikk Nord-Trøndelag Flyttbare Landbruksskole (Fjellbygdskolen) og drev som småbruker fram til 1947 da han ble ansatt som kommunekasserer i Nordli. Denne stillingen hadde han til i 1962 da han ble syk. Han ble sittende lammet og uten evne til å snakke til han døde i 1972.

Tormod begynte som småbruker på en plass i Kvelia som ble kalt Brumo. Bruket ble fradelt bruksnr. 6, Ny-Kveli, i 1928 og fikk bruksnr. 21. Navnet på eiendommen ble også endret til Homo etter eieren.

Da Tormod ble kommunekasserer, flyttet familien til Sandvika og bosatte seg i leiligheten i 2. etasje på Herredshuset hvor kommunekassen hadde kontor i 1. etasje. Ifølge Norges bebyggelse overtok Elen Kveli Homo i 1948. Hun var gift med John Johnsen Kveli som var bror til Elen Homo, altså Elen Kvelis onkel.

Hos Tormod og Elen bodde far til Tormod, Johannes, helt til han døde i 1964.

I mai-juni nummeret av Heimehelg i 1972 sto det følgende «Til minne» om Tormod Homo:

I glad og travel virksomhet, vi husker deg på ditt kontor.

Og ellers i «det kommunale», som dyktig administrator.

Samtidig var du kamerat, som med oss andre kunne gledes.

Og når da «teppet» brått fallt ned, ble alle ting helt annerledes.

I årene som fulgte nå, din bør ble ganske tung å bære.

For hvem av oss kan vel forstå, hvor lang hver dag jo måtte være.

Men dine håndtrykk, likevel, var faste, varme, husker vi.

Og de uttrykte mer enn ord som du forgjeves prøvde si.

1. L.

*Jeg antar at A. L. står for Anton Lidstrøm. Han var likningsjef i Nordli kommune samtidig som Tormod var herredskasserer, og de hadde kontor ved siden av hverandre på Herredshuset. En glugge i veggen mellom kontorene gjorde at de hadde god kontakt hver dag.*

*I neste nummer av Heimehelg, august 1972, skrev Jakob Kveli minneord om Tormod Homo*

*3. november 2017*

*Ottar Bergli*